གསུམ་སྦྱར་བའི་ཨརྒྷ་བྲེ་གསུམ་མམ་བཞི་བཤམ།«་་་་་གཞི་འོ་མས་བྱ།» བུམ་པ་ཟག་རྡོལ་མེད་པ་བྲེ་གསུམ་ཤོང་བ། དེ་མ་རྙེད་ན་བྲེ་གང་ཤོང་བ། མགུལ་ཆིངས་བཅིང་། བགེགས་བསལ། ཨརྒྷ་དང་དྲི་ཆུས་དགང་། གཡས་ཀྱི་སྒྲུབ་གཡོག་གི་མདུན་ཏུ་བཞག«་་་་་བུམ་བཟླས་པའི་མདུན་ཏུ་བཞག་པའམ་མཎྜལ་གྱི་གྲར་བུམ་གདན་གྱི་སྟེང་དུ་བཞག མཐའ་སྐོར་དུ་ཆུ་གཉིས་ཉེར་སྤྱོད་ལྔ་བཤམ།» ཟློག་གླུད་ནི་རྗེན་ཕྱེ་བཙོས་ལ་ནད་པ་ལ་སོགས་པ་གང་རུང་གི་ཁྲུ་གང་བྱས་ལ། ལུང་ཐང་གི་མིག་དང་། མགྲོན་བུའི་སོ་དང་།«་་་་་ཞོ་ཤའི་སྙིང་། སྦྱིན་བདག་གི་གཟུགས་ཅན།» སྐྱེ་ཆ། སྐྲ་ཚབ་ནོར་བུའི་རྒྱན་དང་།«་་་་་རབ་བྱུང་ལ་སྐྲ་ཚབ་མི་དགོས། »ཞྭ་ལ་སོགས་པ་གང་ཡིན་ལྟར་བྱའོ། །དེ་ཆོས་འབྱུང་གི་རྩེ་མོའི་ཕྱོགས་སུ་ཤིང་ལ་སོགས་པའི་སྟེང་དུ། དེས་གཏོར་སྣོད་ཀྱི་ནང་མཐོང་ཙམ་དུ་བཞག་གོ །གཞན་དག་བྱད་བྱེད་པ་ཡོད་ན་རང་གི་འཁོར་ཅི་ཙམ་ཡོད་པ་དང་། གང་བསྲུང་བའི་མི་རྣམས་ལ་ཟན་ཁམ་རེ་གཏད་ལ་དེ་དག་གི་དྲི་མ་ལ་དྲིལ་བར་བྱའོ། །དེས་ནི་དཀྱིལ་འཁོར་དང་མཆོད་པ་བཤམ་པ་དང་། གཏོར་མའི་ཡོ་བྱད་བཤམ་པ་དང་། བུམ་པ་དང་ཟློག་གླུད་བཤམ་པ་ལྔའི་ཡོ་བྱད་བསྟན་པའོ། །ལྔ་པ་ཆོ་ག་ནི། སྔོན་དུ་ཕ་རོལ་ཏུ་ཕྱིན་པའམ། དཀོན་མཆོག་བརྩེགས་པ་ལ་སོགས་པའི་མདོ་འདོན་པ་དང་། དཀོན་མཆོག་མཆོད་པ་ལ་སོགས་པ་དང་། རང་གི་ཆོས་སྐྱོང་བ་རྣམས་ལ་གསོལ་མཆོད་རྒྱས་པ་བྱེད་པ་ལ་སོགས་པ་སྔོན་ཏུ་སོང་བས། ཉི་མ་སྣུར་མནན་སོང་བ་དང་། གཏོར་མ་ལ་འཇུག་པར་བྱའོ། །དེའང་སྒྲུབ་པ་པོ་གང་ཟག་བཞི་ཀ་ཁྲུས་ལེགས་པར་བྱས་ལ། སློབ་དཔོན་སྟན་བདེ་བ་ལ་འདུག་སྟེ། གཏོར་གཡོག་པ་གཉིས་ཀྱང་གཡས་གཡོན་དུ་བདེ་ཆས་སུ་འདུག་ལ། སྔགས་གཡོག་གཡས་སུ་བུམ་པའི་རྩར་འདུག་ཏུ་བཞུགས།«་་་་་བུམ་འཛིན་པ་སློབ་དཔོན་གྱི་རྩར་འདུག་པ་ནི་ནོར་བའོ། །གཏོར་གཡོག་ཀྱང་གཉིས་ངེས་པར་དགོས། གལ་ཏེ་རྣལ་འབྱོར་ཅན་མ་འབྱོར་ན་འཁོར་ལོ་སྔགས་མདུད་སོགས་སྲུང་བ་ཟབ་མོ་སྦྱིན་ལ་སྡོད་དུ་གཞུག་གོ།» དེ་ནས་རང་གི་མདུན་དུ་བུམ་པ་ཆུས་བཀང་བའི་སྟེང་དུ་«་་་་་མཐུ་ཟློག་སོགས་དྲག་པོ་མ་ཡིན་ན་འདི་མི་དགོས།» ཆུ་སྙིམས་པ་གསུམ་ཤོང་བའི་སྣོད་བཞག་ལ། སློབ་དཔོན་གྱིས་སེམས་བསྐྱེད་པར་བྱ་སྟེ། བདག་གིས་རྫོགས་པའི་སངས་རྒྱས་ཀྱི་གོ་འཕང་ཐོབ་པར་བྱས་ལ། སེམས་ཅན་ཐམས་ཅད་སྲིད་པའི་མཚོ་ལས་བསྒྲལ་བར་བྱ་སྙམ་དུ་སེམས་བསྐྱེད་ལ། ལྷ་གང་རུང་«་་་་་དེ་ཡང་དཔོན་སློབ་བཞི་ཀས་མཆོད་པ་བྱིན་གྱིས་བརླབ། སྐྱབས་འགྲོ་ནས་བཟུང་ཏེ་རྡོ་རྗེ་རྣམ་འཇོམས་ཀྱི་བདག་བསྐྱེད་དང་བཟླས་པ་གང་མང་བྱ། མཇུག་གི་ཡེ་ཤེས་པ་གཤེགས་གསོལ་གཞན་རྣམས་ཀྱིས་བྱེད། སློབ་དཔོན་གྱིས་མི་བྱ་བ་ནམ་མཁར་བཞུགས་པར་བསམས་ཏེ། མཆོད་ཡུལ་གྱི་གཙོ་བོ་དང་དཔང་གཟུའི་དཔང་པོ་ཡིན་གསུང་། གཞན་རྣམས་ཀྱིས་བུམ་པ་ཚུལ་བཞིན་བསྒྲུབ།» དུ་བསྐྱེད་དོ། །སྔགས་གཡོག་ཀྱང་ཁྲོ་བོ་གང་རུང་ང་རྒྱལ་བྱས་ལ། བུམ་པ་ལ་ཁྲོ་བོ་གང་རུང་གི་བཟླས་པ་བྱེད་དུ་གཞུག་གོ །དེ་ནས་གཡས་ཀྱི་གཏོར་གཡོག་པས་ཆན་དང་ཨརྒྷ་བླུགས། གཡོན་གྱི་གཏོར་གཡོག་པ་ཟན་དང་ཆུ་བླུགས།«་་་་་དེ་ཡང་སློབ་དཔོན་གྱི་མདུན་དུ་གཏོར་ཐེབ་གཉིས་བཞག་པའི་གཅིག་ཏུ་བཤམས་པ་དེ་བསྔོ་བའི་རིང་ལ་གཅིག་ཤོས་སུ་བཤམ། དེ་ཉིད་བསྔོ་བའི་རིང་ལ་སྔ་མ་དེར་བཤམ་པ་དེ་ལྟར་རེ་མོས་སུ་བྱའོ།།» ཡང་ན་གཡས་ཀྱི་མིས་ཟན་དང་། ཆན་བླུགས། གཡོན་གྱི་མིས་ཨརྒྷ་དང་ཆུ་བླུགས་ཀྱང་འདྲའོ། །དེ་ནས་སློབ་དཔོན་གྱིས་འདི་ལ་སྦྱིན། འདི་ལ་མི་སྦྱིན་པའི་དམིགས་པ་གང་ཡང་མི་བྱེད་པར་ལག་པ་གཡོན་པ་སྙིང་གར་ཁུ་ཚུར་བཅངས་ནས་«་་་་་ཆོས་གོས་ཀྱི་ནང་དུ་རྡོ་རྗེ་དང་བཅས་པས།» གཡས་པས་མཆོག་སྦྱིན་གྱི་མཐེ་བོང་དཀྱིལ་དུ་བཅུག་«་་་་་དྲིལ་བུ་དང་བཅས་པས་སྲིན་ལག་གི་རྩ་བ་ནོན་པ།» པའི་ཆོས་འབྱུང་གི་ཕྱག་རྒྱ་དང་ལྡན་པའི་དཀྱིལ་འཁོར་དུ་རྃ་བསམ།«་་་་་དམར་པོ་མེ་འབར་བ། »དེའི་སྟེང་དུ་ཨ་བསམ།«་་་་་དཀར་པོ།» རིམ་གྱིས་ཨ་མེས་ཞུ་བས་བདུད་རྩིར་སོང་། དེ་གཏོར་སྣོད་དུ་སོང་བས་སྣོད་«་་་་་དེ་ཡང་ན་མཤྩཎྜས་བསང་། སྭ་བྷཱ་བས་སྦྱང་། སྟོང་པའི་ངང་ལས་རིན་པོ་ཆེ་ལས་གྲུབ་པའི་སྣོད་ཡངས་ཤིང་རྒྱ་ཆེ་བའི་ནང་དུ་ཨོཾ་ཞུ་བ་ལས་བྱུང་བའི་གཏོར་མ་ཁ་དོག་དྲི་རོ་ནུས་པ་ཕུན་སུམ་ཚོགས་པ་ཡེ་ཤེས་ཀྱི་བདུད་རྩིའི་རྒྱ་མཚོ་ཆེན་པོར་གྱུར་པར་བསམ། ཨོཾ་ཨཱཿཧཱུྃ་ལན་གསུམ་བརྗོད་ཅེས་ཟུར་འདེབས་ཕྱི་མ་འགའ་ཞིག་ལས་འབྱུང་ཞིང་། ལག་ལེན་ལ་བྱེད་མོད། གུ་རུ་རིན་པོ་ཆེ་སོགས་ཀྱིས་མ་གསུངས་པས་དམིགས་པ་དཀྱུས་བཞིན་གྱིས་ཆོག་པར་མངོན་ནོ།།» ཡངས་ཤིང་རྒྱ་ཆེ་བ། དེ་བདུད་རྩིས་གང་བར་བསམ་ཞིང་། ན་མཿསརྦ་ཏ་ཐཱ་ག་ཏ། ཨ་བ་ལོ་ཀི་ཏེ། ཨོཾ་སམྦྷ་ར་སམྦྷ་ར་ཧཱུྃ། ཞེས་ལན་བདུན་བཟླས་ལ། གཡས་ཀྱི་ཕྱག་རྒྱ་ཁ་སྦུབ་ལ། མཆོད་པ་ལྔ་«་་་་་ཨརྒྷཾ་ནས་ཤབྡའི་བར་དྷརྨཱ་ར་ཎི་བརྗོད་ཅིང་དྲིལ་བུ་དཀྲོལ། འོག་མ་རྣམས་ལ་འབྲུ་གསུམ་ལན་གསུམ་རེས་བྱིན་རློབ་པ་མ་གཏོགས་འདྲའོ།།» ལ་རེག་ཙམ་རེ་བྱའོ། །དེ་བཞིན་གཤེགས་པའི་མཚན་ནི་བརྗོད་པ་མེད། དེ་ནས་གཡས་ཀྱི་གཏོར་གཡོག་པས་སྣོད་ཆེན་པོར་བླུགས་ལ་བཤལ་ལོ།«་་་་་བཤལ་ཆུ་ཡང་སྣོད་དེར་བླུགས་ཞེས་གུང་རུས་གསུངས།» དེ་ལྟར་ལྔ་བཅུ་རྩ་བཞིའི་བར་དུ་བཏང་ལ། གླུད་དེ་སྣོད་དེའི་ནང་དུ་གཞུག«་་་་་ཁ་ཕྱིར་བསྟན་ལ་བཞག་ཅིང་ཆབ་བྲན། སློབ་དཔོན་གྱིས་ཐལ་མོ་སྦྱར་ནས་དཔང་གཟུ་རྡོ་རྗེ་འཆང་གིས་མཛད་པ་བཞིན་ཚར་གསུམ་བརྗོད། དཔང་གཟུ་ཚར་རེའི་མཇུག་ཏུ་རོལ་མོ་བྱ་བར་གསུངས་པས་དྲིལ་གསིལ་རེ་བྱ་ཞིང་། མཐའི་ཚིག་རིས་དང་མཐུན་པའི་དམིགས་པ་བྱ།» ཡང་ལྔ་བཅུ་རྩ་བཞི་བཏང་ལ།«་་་་་སླར་ཡང་བྱིན་རླབས་རྒྱས་པ་ནས་བརྩམ་གོང་བཞིན།» མཐུ་བཟློག་པ་དང་འདྲེ་གདོན་དྲག་པོ་བཟློག་པར་འདོད་ན། གཟུགས་དེ་ལ་དྲི་མ་མི་བཏང་། སྙིང་ཁར་མིང་རུས་དང་བཅས་པའི་ལིངྒ་གཞུག དགྲ་བགེགས་ཀྱི་རྣམ་ཤེས་ལིངྒར་དགུག་གཞུག་བྱ། ལིངྒ་ལ་ཁྲག་བསྐུ། དགྲ་བགེགས་བསད་སེམས་ཀྱིས་གཏོར་མ་གཏང་། ལྔ་བཅུ་རྩ་བཞི་ཐོངས་པ་དང་། རྟེན་དེ་གཏོར་མའི་ནང་དུ་སྤྱིའི་ཚུགས་སུ་བཞག་གོ །དེའི་སྟེང་དུ་ཡང་ལྔ་བཅུ་རྩ་བཞི་པོ་གཏང་ངོ་། །སྔར་གྱི་བུམ་པ་སྣོད་དང་བཅས་པའི་ཆུས། གཟུགས་དེའི་སྟེང་དུ་ཡན་ལག་ལྔ་ཁྲུས་བྱས་ལ་བླུག་གོ །མར་མེ་ལྔ་ཡང་གཟུགས་གོ །གཞན་ལྷག་མ་རྣམས་འདྲའོ། །ཡང་འདི་འདྲ་བ་ཞིག་གསུངས་ཏེ། གདོན་ཞི་བར་འདོད་པ་ལ་གཏོར་མ་ལྔ་བཅུ་རྩ་བཞི་པོ་ཐོངས་པ་དང་། གཟུགས་དེ་གཏོར་མའི་ནང་དུ་ཡུག་རེ་བཞག ཡང་གདོན། གཏོར་མ་རྫོགས་པ་དང་བཞག་གསུངས་ཏེ་མི་གཙོ། ཡབ་ཟན་གྱི་ལིངྒ་བརྒྱ་རྩ་བྱས་ལ། གཏོར་མ་རེ་དང་སྤེལ་གསུངས་ཏེ་མི་གཙོ། དེ་ནས་སློབ་དཔོན་གྱིས་མཉེས་པའི་དཔང་པོ་གཟུགས་པ་ཙམ་བྱས་ཏེ་མཆོད་པ་དང་། ཟན་གྱི་ལྷག་པོ་བྱུང་ན་སྣོད་དེར་བླུགས་ལ།«་་་་་བུམ་ཆོག་པ་རྣམས་ཀྱི་བཟླས་པ་བསྡུས་ནས་མཆོད་བསྟོད་སོགས་བྱ། སློབ་དཔོན་གྱིས་དཔང་གཟུ་ལན་གསུམ་དང་། བདག་གི་བསམ་པའི་སོགས་དང་བདེན་སྟོབས་བརྗོད།» བདག་གི་བསམ་པའི་སྟོབས་དང་ནི། །དེ་བཞིན་གཤེགས་པའི་སྦྱིན་སྟོབས་དང་། །ཆོས་ཀྱི་དབྱིངས་ཀྱི་སྟོབས་རྣམས་ཀྱིས། །དོན་རྣམས་གང་དག་བསམ་པ་ཀུན། །དེ་དག་ཐམས་ཅད་ཅི་རིགས་པ། །ཐོགས་པ་མེད་པར་འབྱུང་གྱུར་ཤོག །ཅེས་བྱ་བ་དང་། སངས་རྒྱས་ཀྱི་བདེན་པ་དང་། ཆོས་ཀྱི་བདེན་པ་དང་། དགེ་འདུན་གྱི་བདེན་པ་དང་། རྗེ་བཙུན་བླ་མ་རྣམས་དང་། གསང་སྔགས་དང་། རིག་སྔགས་དང་། སྙིང་པོ་དང་། ཕྱག་རྒྱ་དང་། དམ་ཚིག་ཅན་རྣམས་ཀྱི་བདེན་པ་དང་། བདག་གི་བསམ་པ་རྣམ་པར་དག་པའི་བྱིན་རླབས་ཀྱིས། མཆོད་སྦྱིན་གྱི་གཏོར་མ་ཁ་དོག་ཕུན་སུམ་ཚོགས་པ། དྲི་ཕུན་སུམ་ཚོགས་པ། རེག་བྱ་ཕུན་སུམ་ཚོགས་པ། འདོད་པའི་ཡོན་ཏན་རྣམ་པ་ལྔ་དང་ལྡན་པ་འདིས། བདག་མིང་འདི་ཞེས་བགྱི་བའི་བར་ཆད་ཐམས་ཅད་བཟློག་ཏུ་གསོལ། རྨི་ལམ་ངན་པ་དང་། ལྟས་ངན་པ་དང་། མཚན་མ་ངན་པ་དང་། ནད་དང་། གནོད་པ་དང་། གདོན་དང་། མི་མཐུན་པའི་ཕྱོགས་ཐམས་ཅད་ཞི་བར་མཛད་དུ་གསོལ། བསམ་པ་ཐམས་ཅད་ཆོས་བཞིན་ཏུ་འགྲུབ་པར་མཛད་དུ་གསོལ། ཞེས་བདེན་པའི་སྟོབས་བརྗོད་ལན་གསུམ་བརྗོད།«་་་་་རྒྱས་པར་སྤྲོ་ན་ས་ལོའི་ཟུར་འདེབས་ནས་འབྱུང་བ་བཞིན་བརྗོད་ན་ལེགས་སོ།།» ཁྱད་པར་དུ་ཀླུའི་གནོད་པ་སྲུང་ན། ཀླུ་སྨན་སྣ་ཚོགས་དང་། བའི་འོ་མ་གུད་དུ་བཤམས་པ་ལ། འབྲས་ཡོས་བཏབ་པ་ཁྱེར། མདུན་དུ་དུང་ལ་སོགས་པའི་སྒྲ་འགྲོ། གཏོར་མ་ཁྱེར་བ་དང་མཉམ་པོ་གཡས་ཀྱི་ངོས་ནས། བུམ་བཟླས་པས་ཁྲོ་བོ་གང་རུང་གི་སྔགས་དྲག་པོ་ཟློས་ཤིང་། བུམ་པའི་ཆུ་སྒྲེང་ཞིང་། ཁྲོ་བོའི་འགྲོས་ཀྱིས་འགྲོའོ།«་་་་་དམིགས་བསལ་རྐང་པས་ཆོས་འབྱུང་བྲི་བའི་ཚུལ་གྱིས་འགྲོ་བ་གུང་རུས་གསུངས་སོ།» །སློབ་དཔོན་གྱིས་ཕྱི་ནས་རྡོ་རྗེ་གསོར་ཞིང་དྲིལ་བུ་གསིལ་ལ། རྐང་པ་ཁྲོ་བོའི་འགྲོས་ཀྱིས་འགྲོའོ། །སྔགས་འདི་བཟླས། ན་མོ་རཏྣ་ཏྲ་ཡཱ་ཡ། ན་མཤྩཎྜ་བཛྲ་ཀྲོ་དྷཱ་ཡ། ཧུ་ལུ་ཧུ་ལུ། ཏིཥྛ་ཏིཥྛ། བྷནྡྷ་བྷནྡྷ། ཧ་ན་ཧ་ན། ཨ་མྲྀ་ཏེ་ཧཱུྃ་ཕཊ། དེ་ནས་གནོད་པའི་བགེགས་གནས་པའི་སའམ། དགྲའི་ཡུལ་མཐོང་བའི་སར་«་་་་་ཕྱིན་ནས་བུམ་ཆུས་ཆོས་འབྱུང་བྲིས་ལ་དེར་གཏོར་མ་བཞག སློབ་དཔོན་གྱིས་སྔར་བཞིན་དཔང་གཟུ་དང་། བདེན་སྟོབས་བརྗོད་ལ།» གཏོར་མ་རབ་ཏུ་འཕང་ངོ་།«་་་་་ཞེས་གསུངས་ཀྱང་ལག་གཉིས་ཀྱིས་བསྒྱེལ་བ་ཙམ་བྱས་པས་ཆོག་ཅིང་། རྐང་པ་གཡོན་པས་སྣོད་ཀྱི་སྟེང་ནས་མནན་ལ་སུམྦྷ་སོགས་དྲག་སྔགས་བརྗོད། ཆོས་གོས་ལན་གསུམ་བརྡབ་ཅེས་དང་། གཏོར་མའི་པྲ་རྟགས་ནི། མགོ་བོ་ཆད་ན་གང་ལའང་ངན། སྐྲ་སེན་ཆད་ན་བྱིས་པ་ལ་ངན། གཞོགས་གཡས་པ་འོག་ཏུ་ཤོར་ན་མོ་ལ་ངན། གཡོན་པ་འོག་ཏུ་ཤོར་ན་ཕོ་ལ་ངན། རྐང་པ་གཡོན་རྐྱང་ན་ཡུལ་གྱི་གཡོན་ཕྱོགས་ལ་ངན། རྐང་པ་གཡས་པའང་དེས་འགྲེ། སྦལ་པ་ཁ་སྦུབ་པ་ལྟར་སོང་ན་ཤིན་ཏུ་ལེགས་པ་ཡིན་ནོ་ཞེས་གུང་རུ་རིན་པོ་ཆེ་གསུངས། པྲ་རྟགས་ངན་ན་རྒྱབ་སྐྱོར་རིག་པས་དཔྱད་ལ་འབད། གཞན་ཡང་གཏོར་མའི་གདོང་ཚུར་ལྟ་བ་དང་། གཏོང་མ་རྒྱབ་མཁན་འགྱེལ་བ་དང་། །ཁལ་མ་སོགས་ཚུར་དེད་བྱུང་ན་ངན་ཞེས་དང་། ཕྱི་རླུང་རྒྱབ་ནས་བྱུང་བ་དང་། ནང་རླུང་སྣ་བུག་གཡོན་ནས་རྒྱུ་བ་དང་། ཁལ་དེད་སོགས་ཕར་འགྲོ་བ་དང་འགྲིག་ན་ཤིན་ཏུ་ལེགས་པ་ཡིན་ནོ། །ཞེས་ཟུར་འདེབས་ཕྱི་མ་འགའ་ཞིག་ལས་འབྱུང་ངོ་།» །ལྷག་མ་མ་ལུས་པར་བྱའོ།«་་་་་བུམ་ཆུ་ལྷག་མས་གཏོར་སྣོད་བཤལ་ལོ།» །གོས་ཐུ་བརྡབ། འོ་དོད་འབོད།བདུད་རྩི་འཁྱིལ་པའི་སྔགས་དྲག་ཏུ་བཟླས། མཁར་གྱི་ངོས་ལ་བརྒྱབ་ན་ངེས་པར་འཇིག་གོ །ཀླུའི་གནོད་པ་བཟློག་པ་ནི། ཆུ་བོར་བསྐྱལ། དེ་ནས་ཀུན་གྱི་ཕྱི་མིག་མི་ལྟ་བར། སློབ་དཔོན་གྱིས་རྟིང་མནན་ཏེ་སྲུང་བའི་«་་་་་ཨོཾ་སརྦ་དུཥྚན་པྲ་ཏྱཾ་གེ་ར་ཕཊ྄། རཀྵ་རཀྵ་ཀུ་རུ་སྭཱ་ཧཱ།» སྔགས་དྲག་ཏུ་བཟླས་ཤིང་ལོག་ལ། «བདག་བསྐྱེད་ཀྱི་ཡེ་ཤེས་པ་ནམ་མཁར་བཞུགས་པ་དེ་ལ་མཆོད་བསྟོད་རྒྱས་བསྡུས་ཅི་རིགས་དང་འདོད་དོན་ཞུ་བ་དང་ཡིག་བརྒྱས་ལྷག་ཆད་ཁ་བསྐང་། མ་འབྱོར་པ་དང་སོགས་བཟོད་གསོལ། ཨོཾ་བཛྲ་མུཿས་གཤེགས་སུ་གསོལ། རང་གི་དཔྲལ་བ་ཨོཾ་སོགས་ཀྱིས་བསྲུང་། དགེ་བ་འདི་ཡིས་སོགས་བསྔོ་བ་སྨོན་ལམ་དང་བཀྲ་ཤིས་ཀྱིས་མཐའ་བརྒྱན་པར་བྱའོ།།» བཟའ་བཏུང་བཟང་པོས་ཚིམས་པར་བྱ། སློབ་དཔོན་ལ་སོགས་པ་ལའང་བསྙེན་བཀུར་ཡང་བྱ། དཔའ་ཟས་ཀྱི་ཚུལ་དུ་ཐམས་ཅད་མགུ་བར་བྱས་ནས། དཀྱིལ་འཁོར་གྱི་རྗེས་མི་མངོན་པར་བྱའོ། །དྲུག་པ་ཕན་ཡོན་ནི། ངེས་པར་འཆི་བ་སླུ་བ་དང་། །གཞན་གྱི་རྦོད་གཏོང་ཕྱིར་ཟློག་པ་དང་། གདུག་པ་ཀླུའི་ནད་སེལ་བར་བྱེད་ནུས་པ་དང་། རིམས་ནད་སྲུང་བ་དང་། དགྲ་བོ་རླག་པར་བྱེད་ནུས་པ་སོགས་ཕན་ཡོན་དཔག་ཏུ་མེད་པ་ཡོད་ཀྱང་། འདིར་གཙོ་བོ་རང་གི་གནོད་པ་སྲུང་ཞིང་གཞན་གྱི་གནོད་པ་ཟློག་པའོ། །དེ་ལྟར་གཏོར་མའི་ཆོ་ག་གསལ་བར་བྱས་པ་ཡིས། །དགེ་བ་འདི་ཡིས་འདི་བྱེད་པ་ཡི་སྐྱེ་བོ་རྣམས། །གདུག་པའི་གནོད་པ་ལས་གྲོལ་ཚེ་རིང་ནད་མེད་དང་། །བདེ་བ་ཕུན་སུམ་ཚོགས་པའི་འབྲས་བུ་མྱུར་འབྱིན་ཤོག །ས་མཱཔྟ། གང་ཞིག་རིན་ཆེན་གྲགས་པས་གསུངས་པ་རང་རང་གི །ངན་རྟོག་མངོན་རློམ་དུག་ཆུའི་དྲི་མའི་ཚོགས་ཆེན་གྱིས། །རྣམ་པར་སྦགས་པའི་གཏོར་མའི་ཆོ་ག་ཕལ་ཆེར་ནི། །ལུས་ཉོན་མོངས་པ་ཁོ་ནར་ཟད་ཀྱི་འབྲས་མཆོག་མིན། །གང་ཞིག་བརྩེར་ལྡན་གསུང་གི་བདུད་རྩི་དག །བདག་ལ་གང་བབས་དེ་ལས་འབྲས་བུ་ནི། །མཆོག་ཆེན་རྣམ་པར་སྐྱེ་བར་བྱེད་པས་ན། །ཞལ་ནས་སྙན་དུ་བརྒྱུད་པའི་གདམས་ངག་གོ །།། ཐེག་པ་མཆོག་གི་རྣལ་འབྱོར་པ་བསོད་ནམས་རྩེ་མོས་སྦྱར་བའོ། «།དེ་ལྟར་ཁ་འབར་མའི་གཏོར་ཆེན་དུ་གྲགས་པ་ཟུར་འདེབས་ལྷན་ཐབས་རིགས་མང་དུ་བཞུགས་ཀྱང་། དེང་སང་གི་གྲོང་ཆོག་པ་རྣམས་ཀྱིས་ལག་ལེན་རྒྱང་ནས་མཐོང་བས་ཆོག་པར་བཟུང་སྟེ་ལུང་དང་མཛུབ་ཁྲིད་དོན་དུ་གཉེར་བ་མི་འདུག་མོད། འདི་ཉིད་གདམས་པ་ཟབ་མོ་ཟུར་པ་ཞིག་ཡིན་གཤིས་རྩ་བའི་གཞུང་ལོ་རྒྱུས་དང་བཅས་པ་སློབ་དཔོན་རིན་པོ་ཆེ་བསོད་ནམས་རྩེ་མོའི་ཞལ་སྔ་ནས་མཛད་པའི་ལུང་རྒྱུན་འཕེལ་ན་ལེགས་པས། འདི་ལྟར་གྱིས་ཤིག་ཅེས་མངའ་རི་མང་སྤྲོ་བླ་མ་འཇམ་དཔལ་བསྟན་འཛིན་གྱིས་བསྐུལ་བའི་ངོར། པཎ་ཆེན་གུང་རུ་ཤེས་རབ་བཟང་པོའི་ལྷན་ཐབས་གཙོར་བཟུང་། ས་ལོ་དང་། མཁན་ཆེན་ལྷུན་གྲུབ་དཔལ་ལྡན་སོགས་ཀྱི་ཟིན་བྲིས་དང་། ལག་ལེན་དག་ངེས་སྤྲི